***PRIJEDLOG ODLUKE O LOKALNIM POREZIMA***

***Obrazloženje***

*Sukladno Zakonu o izmjenama Zakona o lokalnim porezima („Narodne novine“, broj 114/23) ukinut je prirez porezu na dohodak koji je bio propisan Odlukom o općinskim porezima („Glasnik Zagrebačke županije, broj 36/19), pa je isti potrebno brisati.*

*Stopa poreza na potrošnju iznosi najviše 3% i ista je u tom iznosu bila propisana trenutno važećom Odlukom.*

*Porez na kuće za odmor trenutno je određen u iznosu od 1,06 eura (8,00 kuna) za kuće za odmor do pedeset godina starosti i u iznosu od 0,80 eura (6,00 kuna) za kuće za odmor koje su starije od pedeset godina. Visina poreza na kuće za odmor može se odrediti ovisno o mjestu, starosti, stanju infrastrukture te drugim okolnostima bitnim za korištenje kuće za odmor i to u rasponu od 0,60 eura (4,52 kuna) do 5,00 eura (37,67 kuna).*

**PRIJEDLOG**

Na temelju članaka 42. stavka 1. Zakona o lokalnim porezima (Narodne novine 115/16, 101/17, 114/22 i 114 /23) i članka 82. Statuta Općine Luka („Glasnik Zagrebačke županije“, broj 24/18, 26/20 i 20/21), Općinsko vijeće Općine Luka na ----- sjednici, održanoj dana ----- 2023., donosi

**ODLUKU**

**O LOKALNIM POREZIMA**

**I. OPĆA ODREDBA**

**Članak 1.**

Ovom se Odlukom utvrđuju vrste lokalnih poreza koji su izvori prihod Općine Luka, visina stope poreza na potrošnju, visina stope poreza na kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTA POREZA**

**Članak 2.**

Lokalni porezi Općine Luka su:

1. porez na kuće za odmor,

2. porez na korištenje javnih površina.

*Porez na kuće za odmor*

**Članak 3.**

 Porez na kuće za odmor plaćaju pravne i fizičke osobe koje su vlasnici kuća za odmor, koje se nalaze na području Općine Luka.

 Porez na kuće za odmor plaća se godišnje, po jednom četvornom metru korisne površine kuće za odmor i to:

 - za kuće za odmor do pedeset godina starosti – \_\_1,60\_\_\_ eura/m2,

 - za kuće za odmor iznad pedeset godina starosti - \_\_\_\_\_1,60\_\_\_\_\_\_\_\_\_\_eura/m2.

**Članak 4.**

 Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava, Ispostava Zaprešić.

*Porez na korištenje javnih površina*

**Članak 5.**

Javnim površinama smatraju se javne zelene površine, pješačke zone, trgovi, parkovi, igrališta, parkirališta, javne prometne površine i zemljišta koja nisu dana na trajno korištenje pravnim ili fizičkim osobama.

**Članak 6.**

 Obveznici plaćanja poreza na korištenje javnih površina su pravne i fizičke osobe koje koriste javne površine na području Općine Luka za postavljanje objekata i naprava privremenog karaktera, osim za zakupnine kraće od mjesec dana za koje se ne naplaćuje porez na korištenje javnih površina.

 Obveznici su dužni prijaviti korištenje javne površine najmanje sedam dana prije početka korištenja iste, nadležnoj Poreznoj upravi i Jedinstvenom upravnom odjelu Općine Luka.

**Članak 7.**

 Porez na korištenje javnih površina plaća se po stopi od 10% od osnovice koju predstavlja plaćena zakupnina ili naknada za korištenje javne površine.

 Porez na korištenje javnih površina plaća se u roku od petnaesta dana od dana primitka rješenja kojim je porez utvrđen.

**Članak 8.**

 Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Ministarstvo financija, Porezna uprava, Ispostava Zaprešić.

**III. DAVANJE OVLASTI FINA-i**

**Članak 9.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**IV. PRIJELAZNE I ZAVRŠNE ODREDBE**

**Članak 10.**

 Ova Odluka objavit će se u „Glasniku Zagrebačke županije“, a stupa na snagu 01. siječnja 2024. godine.

Stupanjem na snagu ove Odluke prestaje važiti Odluka o lokalnim porezima („Glasnik Zagrebačke županije“, broj 36/19 i „Narodne novine“, broj 98/19).

**Članak 11.**

Postupci utvrđivanja poreza započeti po odredbama Odluke o lokalnim porezima („Glasnik Zagrebačke županije“, broj 36/19 i „Narodne novine“, broj 98/19), koji nisu dovršeni do stupanja na snagu ove odluke, dovršiti će se prema odredbama Odluke o lokalnim porezima i o prirezu porezu na dohodak („Glasnik Zagrebačke županije“, broj 36/19 i „Narodne novine“, broj 98/19).

KLASA:

URBROJ:

Luka,

 OPĆINSKO VIJEĆE

 Predsjednik

Krešimir Tuđman, struč.spec.ing.aedif.